**Charles III ja hänen puolisonsa Camilla kruunattiin** Yhdistyneen kuningaskunnan sekä neljäntoista muun kuningaskunnan kuninkaaksi ja kuningattareksi. Kruunajaiset järjestettiin 6. toukokuuta 2023 Westminster Abbeyssa. Charles nousi valtaistuimelle 8. syyskuuta 2022 äitinsä Elisabet II:n kuoleman jälkeen. Kruunajaiset eivät ole pakollinen osa Charlesin valtaannousua, mutta korostavat kuninkaan roolia Englannin kirkon johtajana.

Kruunajaiset olivat ensimmäiset brittiläisen monarkin kruunajaiset 2000-luvulla ja 40. Westminster Abbeyssa pidetyt kruunajaiset Vilhelm Valloittajan kruunaamisen jälkeen vuonna 1066.

Valmistelut
-----------

Charlesin kruunajaisia alettiin valmistella jo Elisabetin valtakaudella. Suunnitelmat tunnettiin peitenimellä "operaatio kultainen valtakunnanomena" (engl. *"Operation Golden Orb"*).

Kruunajaisten päivämääräksi valikoitui 6. toukokuuta 2023. Charles tulisi tuolloin olemaan 74-vuotias, mikä tekesisi hänestä vanhimman valtaistuimelle nousseen Yhdistyneen kuningaskunnan hallitsijan. Buckinghamin palatsin tiedotteen mukaan kruunajaisissa tultaisiin yhdistelemään sekä perinteitä että moderneja elementtejä. Kuninkaan tulisi kruunaamaan perinteen mukaan Canterburyn arkkipiispa.

### Kustannukset

Arviot kruunajaisten kustannuksista vaihtelivat 50–100 miljoonan punnan ympärillä.

Toisin kuin kuninkaalliset häät, jotka maksaa kuningasperhe itse, kruunajaisten kustannukset lankeavat valtiolle, vaikka BBC:n mukaan kuningasperhe oli aikeissa kattaa osan kustannuksista omasta pussistaan. Kustannuksia perusteltiin järeillä turvatoimilla. Kruunajaisten suuret kustannukset olivat puheenaihe, koska inflaatio Yhdistyneessä kuningaskunnassa oli vuoden 2023 ollut nousussa: esim. ruuan hinta oli noussut keskimäärin 20 % vuodentakaisesta. Charlesin kerrotaan kuitenkin pyytäneen, että kruunajaisten kustannuksia karsittaisiin. Esimerkiksi kutsuvieraiden määräksi kaavailtiin 2000, joka olisi huomattavasti vähemmän kuin Elisabetin kruunajaisissa, joihin osallistui 8500 kutsuvierasta. Lisäksi ylellinen päivällinen päätettiin jättää pois.

Vertailun vuoksi Elisabetin kruunajaisten arvellaan maksaneen nykyrahassa 50 miljoonaa puntaa. Tämän edeltäjän, Yrjö VI:n kruunajaiset, kustansivat puolestaan arviolta 24,8 miljoonaa puntaa nykyrahassa.

Kruunajaisseremonia
-------------------

Charlesin ja Camillan kruunajaisten jumalanpalvelus muutettiin aiemmista brittiläisistä kruunajaisista edustamaan useita uskontoja, kulttuureja ja yhteisöjä kaikkialla Yhdistyneessä kuningaskunnassa, ja se oli lyhyempi kuin Charlesin edeltäjän kruunajaiset vuonna 1953.

### Jumalanpalvelus

Charles vannoi jumalanpalveluksen yhteydessä myös hallitsijanvalansa, joka oli muodoltaan seuraavanlainen:

> I Charles do solemnly and sincerely in the presence of God profess, testify, and declare that I am a faithful Protestant, and that I will, according to the true intent of the enactments which secure the Protestant succession to the Throne, uphold and maintain the said enactments to the best of my powers according to law.
> 
> 

Arkkipiispa Justin Welby toimitti tämän jälkeen ehkä Englannin kirkon harvinaisimman rituaalin, eli hallitsijan voitelun. Welbyn mukaan voitelussa käytetty öljy on peräisin Öljymäellä kasvatetuista oliiveista, millä halutaan korostaa kuninkaan ja Pyhän maan välistä yhteyttä. Lisäksi Charlesin isoäidin, prinsessa Alicen hauta sijaitsee Öljymäen lähellä sijaitsevassa kirkossa. Öljy tuoksuu mm. ruusulta, kanelilta ja appelsiininkukalta, ja se pyhitettiin Pyhän haudan kirkossa. Itse voitelu suoritetaan sermin takana, jossa ovat läsnä vain itse kuningas ja arkkipiispa.

Charlesin ottaessa vastaan kuninkaan vallan symbolit kuoro lauloi virren kreikaksi. Syynä tähän oli kunnianosoitus Charlesin isälle Philipille, joka oli syntyjään Kreikan prinssi. Viimeisenä kuninkaan vallan symbolina arkkipiispa asetti pyhän Edvardin kruunun Charlesin päähän. Brittiläiset sotalaivat ja sotilastukikohdat ampuivat kruunajaisten yhteydessä kunnialaukaukset.

Tämän jälkeen arkkipiispa Welby vannoi uskollisuutta uudelle kuninkaalle. Tämän jälkeen prinssi William vannoi kruununperijänä ja kuninkaallisen perheen puolesta uskollisuutta. Lopuksi arkkipiispa pyysi kaikkia Charlesin alamaisia, niin paikalla olevia kuin muuallakin toimitusta seuraavia, vannomaan uskollisuutta toistamalla seuraavat sanat:

> I swear that I will pay true allegiance to Your Majesty, and to your heirs and successors according to law. So help me God.
> 
> 

Kun uskollisuudenvalat kuninkaalle oli suoritettu, arkkipiispa Welby kruunasi Camillan kuningattareksi kuningatar Maryn kruunulla.

### Jumalanpalveluksen jälkeen

Jumalanpalveluksen päätteeksi kuningas ja kuningatar poistuivat kirkon länsiovesta, jonka aikana laulettiin kansallislaulu. Charles otti tämän jälkeen vastaan muiden uskontokuntien (juutalaisten, hindujen, sikhien, muslimien ja buddhalaisten) edustajia.

Jumalanpalveluksen jälkeen kuninkaallisen perheen jäsenet matkustivat Buckinghamin palatsiin kulkueessa. Kuningas ja kuningatar lähtivät jumalanpalveluksesta samoilla Gold State Coach -vaunuilla kuin joilla olivat saapuneetkin. Kuningasperhe suuntasi takaisin Buckinghamin palatsiin, jossa kuningas otti vastaan asevoimien tervehdyksen.

Reaktioita ja jälkipyykki
-------------------------

Kruunajaiset saivat aikaan sekä juhlia että mielenosoituksia Yhdistyneessä kuningaskunnassa ja muissa Kansainyhteisön jäsenmaissa. Isossa-Britanniassa järjestettiin myös konsertti Windsorin linnassa 7. toukokuuta. Huhtikuussa 2023 tehdyt tutkimukset viittaavat siihen, että brittiläinen kansa suhtautui tapahtumaan kaksijakoisesti; Lontoon tapahtumat vetivät suuria väkeä, mutta myös tasavaltalaiset ryhmät vastustivat niitä. Kansainyhteisön jäsenmaat, kuten Antigua ja Barbuda, Kanada, Australia ja Uusi-Seelanti, järjestivät juhlia, mutta muut maat käyttivät tapahtumaa korostaakseen esimerkiksi brittiläisen kolonialismin vaikutusta.

Kruunajaisten kunniaksi perustettiin erillinen kruunajaismitali. Se myönnettiin kruunajaisten turva- ja varotoimissa toimineille henkilöille (mm. poliisit, ambulanssikuskit ja palomiehet) sekä sellaisille poliiseille, palomiehille, hätäkeskustyöntekijöille, vanginvartijoille sekä asevoimissa palvelleille, joilla oli takanaan vähintään 5 vuotta palvelusta. Myös kaikki elossa olevat Yrjön ristin tai Viktorian ristin saaneet henkilöt saivat kruunajaismitalin. Arviolta 400 000 henkilön oletetaan saavan mitali.

Aikuisviihdesivusto Pornhub raportoi, että sen tietoliikenne Yhdistyneen kuningaskunnan alueella laski yli 10 % normaalista. Suurin ero normaaliin liikenteeseen oli Koillis-Englannissa, jossa laskua oli 25 % ja vähäisintä Länsi-Midlandsin ja Lounais-Englannissa (molemmissa 1 % laskua normaalista).

### Tasavaltalaisten toiminta

Australian tasavaltalaiset kritisoivat maan pääministerin, Anthony Albanesen, osallistumista kruunajaisiin. Nämä myös pyrkivät painostamaan Albanesea, jottei tämä vannoisi uskollisuutta kuninkaalle.

Jamaikan oikeusministeri Marlene Malahoo Forte toi jälleen kruunajaisten yhteydessä esille maansa suunnitelman, jonka mukaan maan suunnittelee muuttavan valtiomuotonsa tasavallaksi aikaisintaan vuoden 2024 aikana. Aiheesta on tarkoitus järjestää kansanäänestys.

Lähteet
-------

* The Royal Household (2023): *The Authorised Liturgy for the Coronation Rite of His Majesty King Charles III*, (englanniksi)

### Viitteet

1. ↑  Kuningatar Elisabet on kuollut *Iltalehti*. Viitattu 17.5.2023.
2. 1 2  King Charles: When is the Coronation and is there a bank holiday? *BBC News*.  8.11.2022. Viitattu 3.1.2024. (englanniksi)
3. ↑  PixelToCode pixeltocode.uk: A history of coronations *Westminster Abbey*.  Arkistoitu 15.3.2023. Viitattu 7.5.2023. (englanniksi)
4. ↑  Coronation on 6 May for King Charles and Camilla, Queen Consort *BBC News*.  11.10.2022. Viitattu 3.1.2024. (englanniksi)
5. 1 2  King Charles Coronation: How much will it cost and who's paying? *Euronews*.  4.5.2023. Viitattu 3.1.2024. (englanniksi)
6. 1 2  Gilchrist, Karen: King Charles' scaled-back coronation set to cost the UK up to $125 million *CNBC*.  5.5.2023. Viitattu 3.1.2024. (englanniksi)
7. ↑  King Charles' coronation: $NZ200m cost hard to swallow for struggling Britons *RNZ*.  30.4.2023. Viitattu 3.1.2024. (englanniksi)
8. ↑  The Royal Household (2023): s. 6
9. ↑
10. ↑  Brean, Joseph: King Charles's coronation: The religious significance of the anointing with holy oil *National Post*.  20.3.2023. Viitattu 3.1.2024. (englanniksi)
11. ↑  Charles voidellaan siunatulla öljyllä katseilta piilossa *Yle Uutiset*.  6.5.2023. Viitattu 3.1.2024.
12. ↑  The Greek moment that stole the show at King Charles III's coronation *The Greek Herald*.  8.5.2023. Viitattu 3.1.2024. (englanniksi)
13. ↑  The Royal Household (2023): s. 15–19
14. ↑  Armed Forces personnel to feature in Coronation *GOV.UK*. Viitattu 3.1.2024. (englanniksi)
15. ↑  The Royal Household (2023): s. 21–22
16. ↑  The Royal Household (2023): s. 23
17. ↑  The Royal Household (2023): s. 99
18. ↑  The Coronation Procession *The Royal Household*.  2023. Viitattu 3.1.2024. (englanniksi)
19. ↑  Britanniassa kruunattiin ensimmäinen monarkki 70 vuoteen – katso Charlesin kruunajaisten kohokohdat *Yle Uutiset*.  6.5.2023. Viitattu 7.5.2023.
20. ↑  Coronation Medal to be awarded to Armed Forces and frontline workers *The Gazette*.  5.5.2023. Viitattu 3.1.2024. (englanniksi)
21. ↑  Coronation Insights *Pornhub*.  8.5.2023. Viitattu 3.1.2024. (englanniksi)
22. ↑  Many people won't be celebrating the coronation. Here's why *SBS News*. Viitattu 3.1.2024. (englanniksi)
23. ↑  Clarke, Tyrone: Prime Minister Anthony Albanese pressed by Piers Morgan on Australian republic dream ahead of King Charles III's coronation *skynews*.  3.5.2023. Viitattu 3.1.2024. (englanniksi)
24. ↑  Jamaica: King's coronation accelerates plans for Jamaican republic – with referendum 'as early as 2024' *Sky News*. Viitattu 3.1.2024. (englanniksi)

Aiheesta muualla
----------------

* Kuvia tai muita tiedostoja aiheesta **Charles III:n ja Camillan kruunajaiset** Wikimedia Commonsissa